CELEX: 32015D1111
Language: ro
Date: 2015-07-07 00:00:00
Title: Decizia de punere în aplicare (UE) 2015/1111 a Comisiei din 7 iulie 2015 cu privire la conformitatea propunerii comune înaintate de statele membre în cauză pentru extinderea coridorului de transport feroviar de marfă Marea Nordului-Marea Baltică cu articolul 5 din Regulamentul (UE) nr. 913/2010 al Parlamentului European și al Consiliului privind rețeaua feroviară europeană pentru un transport de marfă competitiv [notificată cu numărul C(2015) 4507]

9.7.2015   
            
            
               RO
            
            
               Jurnalul Oficial al Uniunii Europene
            
            
               L 181/82
            
         DECIZIA DE PUNERE ÎN APLICARE (UE) 2015/1111 A COMISIEI
   din 7 iulie 2015
   cu privire la conformitatea propunerii comune înaintate de statele membre în cauză pentru extinderea coridorului de transport feroviar de marfă Marea Nordului-Marea Baltică cu articolul 5 din Regulamentul (UE) nr. 913/2010 al Parlamentului European și al Consiliului privind rețeaua feroviară europeană pentru un transport de marfă competitiv
   
      
         [notificată cu numărul C(2015) 4507]
      
   
   (Numai textele în limbile cehă, franceză, germană, lituaniană, neerlandeză și polonă sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 913/2010 al Parlamentului European și al Consiliului din 22 septembrie 2010 privind rețeaua feroviară europeană pentru un transport de marfă competitiv (1), în special articolul 5 alineatul (6),
   întrucât:
   
               (1)
            
            
               În conformitate cu articolul 5 alineatul (5) din Regulamentul (UE) nr. 913/2010, ministerele responsabile cu transportul feroviar din Belgia, Republica Cehă, Germania, Lituania, Țările de Jos și Polonia au transmis Comisiei o scrisoare de intenție la data de 27 aprilie 2014, care include o propunere privind extinderea coridorului feroviar de marfă Marea Nordului-Marea Baltică până în Republica Cehă și până la granița dintre Polonia și Ucraina.
            
         
               (2)
            
            
               Comisia a examinat această propunere în conformitate cu articolul 5 alineatul (6) din Regulamentul (UE) nr. 913/2010 și consideră că ea este în conformitate cu articolul 5 din regulamentul respectiv. În special, rezultatele studiului privind piața transportului feroviar de marfă pe coridorul Marea Nordului-Marea Baltică, efectuat de Consiliul de administrație al coridorului, indică un potențial semnificativ de creștere suplimentară a traficului între porturi importante de la Marea Nordului și Republica Cehă și sudul Poloniei, în special în sectorul transportului combinat. În plus, extinderile propuse oferă avantajele creării unui „ghișeu unic” [astfel cum este descris la articolul 13 din Regulamentul (UE) nr. 913/2010] pentru gestionarea capacităților de infrastructură pe coridoarele de transport de marfă între porturile de la Marea Nordului și, respectiv, Republica Cehă și sudul Poloniei. Mai mult, extinderile propuse sunt în concordanță cu structura propusă pentru coridorul F din planul european de implementare a Sistemului european de management al traficului feroviar (ERTMS), astfel cum este prevăzut în Decizia 2012/88/UE a Comisiei (2). Extinderile propuse îmbunătățesc, de asemenea, nivelul global de interconectare a coridoarelor de transport feroviar de marfă instituite în vederea formării unei rețele feroviare europene pentru un transport de marfă competitiv, în special prin furnizarea unei legături directe între coridorul de transport feroviar de marfă Marea Nordului-Marea Baltică și coridorul Rin-Dunăre în Republica Cehă. În sfârșit, extinderile propuse ar putea îmbunătăți traficul feroviar de-a lungul frontierei estice a UE și pe podul terestru Europa-Asia.
            
         
               (3)
            
            
               Extinderea coridorului de transport feroviar de marfă Marea Nordului-Marea Baltică nu ar trebui să împiedice dezvoltarea coridorului de transport feroviar de marfă Orient/Est mediteranean, astfel cum este prevăzut în anexa la Regulamentul (UE) nr. 913/2010, care include, de asemenea, o legătură între porturile de la Marea Nordului și Republica Cehă.
            
         
               (4)
            
            
               Măsurile prevăzute în prezenta decizie sunt conforme cu avizul comitetului instituit în conformitate cu articolul 21 din Regulamentul (UE) nr. 913/2010,
            
         ADOPTĂ PREZENTA DECIZIE:
   Articolul 1
   Scrisoarea de intenție din 27 aprilie 2014 privind extinderea coridorului de transport feroviar de marfă Marea Nordului-Marea Baltică până în Republica Cehă și până la granița dintre Polonia și Ucraina, transmisă Comisiei de către ministerele responsabile cu transportul feroviar din Belgia, Republica Cehă, Germania, Lituania, Țările de Jos și Polonia, care propune traseul Wilhelmshaven/Bremerhaven/Hamburg/Amsterdam/Rotterdam/Anvers-Aachen-Hanovra/Berlin-Varșovia-Terespol (frontiera Polonia-Belarus)/Kaunas-Riga-Tallinn/Falkenberg-Praga/Wroclaw-Katowice-Medyka (frontiera Polonia-Ucraina) drept traseu principal pentru coridorul de transportul feroviar de marfă Marea Nordului-Marea Baltică, este în conformitate cu articolul 5 din Regulamentul (UE) nr. 913/2010.
   Articolul 2
   Prezenta decizie se adresează Regatului Belgiei, Republicii Cehe, Republicii Federale Germania, Republicii Lituania, Regatului Țărilor de Jos și Republicii Polone.
   
      Adoptată la Bruxelles, 7 iulie 2015.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 276, 20.10.2010, p. 22.
   
      (2)  Decizia 2012/88/UE a Comisiei din 25 ianuarie 2012 privind specificația tehnică de interoperabilitate referitoare la subsistemele de control-comandă și semnalizare ale sistemului feroviar transeuropean (JO L 51, 23.2.2012, p. 1).